Otvaranje izložbe digitalnih crteža i keramike „Majolike“ Dragane Kuprešanin
Galerija Etnografskog muzeja, Studentski trg 13, Beograd

Četvrtak, 14. avgust u 19 časova

U četvrtak, 14. avgusta u 19 časova, u Galeriji Etnografskog muzeja u Beogradu, biće upriličeno otvaranje šeste samostalne izložbe autorke Dragane Kuprešanin, pod nazivom „Majolike“. Na izložbi umetnica predstavlja digitalne crteže i keramiku, koji za temu imaju ornamentiku inspirisanu etno-motivima, interpretiranu kroz savremeni digitalni crtež. 
U recenziji izložbe, istoričarka umetnosti, Tamara Bogunović, navodi:

„Izložba autorke Dragane Kuprešanin pod nazivom „Majolike“ obuhvata stilizacije različitih etno-motiva sa prostora Srbije, prevashodno Vojvodine. Intenzivan kolorit karakterističan za mađarsku, slovačku i rumunsku kulturu, umetnica koristi pri stvaranju različitih ornamentalnih struktura, izražajne vizuelne snage. Izloženi su digitalni printovi ornamenata, njihove repetitivne kompozicije kao i primena na keramičkim pločicama u kvadratnim formama majolika, karakterističnim za arhitekturu pomenutih kultura. Izložba predstavlja svojevrstan doprinos proučavanju ornamenata i folklornih motiva sa ovih prostora čime upućuje na njihove nove perspektive i tumačenja u savremenom umetničkom stvaralaštvu.“
Dragana Kuprešanin, diplomirani likovni umetnik – specijalista slikarstva i grafički dizajner, autorka je i alternativnog stripa. Tokom dosadašnje umetničke aktivnosti, ostvarila je preko 150 grupnih i više samostalnih izlaganja u zemlji i inostranstvu. Dobitnica je više prvih nagrada iz oblasti primenjene (grafički dizajn) i likovne umetnosti (crtež). Član ULUPUDSa, ULUSa i USUSa. U statusu samostalnog umetnika od 2012. godine. Student je doktorskih akademskih studija na Fakultetu primenjenih umetnosti u Beogradu.
Izložba je otvorena od 31. avgusta.
